मां कात्यायनी के विषय में एक कथा प्रचलित है। प्रसंग सती के आत्माहुति से जुड़ा हुआ है। अपने पिता दक्ष की बातों से दुखी होकर सती यज्ञ की अग्नि में कूद गई थीं। क्रोधित महादेव सती के शरीर को लेकर जगह-जगह घूमने लगे। शिव के क्रोध की वजह से संसार में जन्म-मृत्यु की प्रक्रिया रुक गई। चिंतित देवता भगवान विष्णु के पास गए और उनसे कुछ उपाय करने को कहा। उसके बाद चक्रधारी भगवान विष्णु ने अपने चक्र से सती के अंगों का विच्छेद कर दिया। इससे शिव का मोह भंग हो गया। प्रत्येक अंग अलग-अलग स्थान पर गिरे। जिस स्थान पर सती के बाल (कात्या) गिरे, वहां देवी कात्यायनी की पूजा की जाने लगी।